Першай мінчанкай у жыцці Максіма была яго маці – дваццацідвухгадовая спадчынніца старажытнага шляхецкага роду герба “Курч”, які паходзіў ад прозвішча Канстанціна Курча, сына пінскага князя Міхаіла і праўнука вялікага князя Гедыміна. З малых гадоў Марыя расла пад апекай Ларысы Пятровай – жонкі мінскага губернатара, дзякуючы ёй атрымала вышэйшую настаўніцкую адукацыю ў сталіцы імперыі – Санкт-Пецярбургу, прычым жыла тады ў яе, губернатаркі, сваякоў – Пятровых.